
На основу члана 99 став 7, Закона о стечају („Сл. Гласник РС“, бр. 104/2009. 13/2010 и 83/2014), Стечајни дужник Индустрија металних конструкција „БЕОГРАД“ а.д. у стечају из Београда, ул.Жоржа Клемансоа бр.20, матични број 07008856, кога заступа стечајни управник Агенција за лиценцирање стечајних управника - Центар за стечај, а по пуномоћју повереник Мирко Боровчанин

ОГЛАШАВА
издавање у закуп пословног простора
јавним прикупљањем понуда

Предмет закупа је објекат стечајног дужника: 

	Производна хала укупне површине 3.351,65 м2, која се налази на адреси ул. Жоржа Клеменсоа бр. 20, у Београду и представља део објекта бр. 1, постојећег на кат. парц. 39/3 КО Стари Град, уписаног у листу непокретности бр. 1524 КО Стари Град.

	Опис предмета закупа: Објекат производне хале је приземан, самосталан, са интегралним унутрашњим простором и састоји од централног дела хале веће висине, и бочних делова мање висине од 5,00 м. У горњој зони централног дела су прозори за просветљење унутрашњег простора. Конструкција је рамовска, челична. Кровна конструкција је од челичних решетки, са испуном од дурисол плоча. Кров је двоводан, нижи делови имају једноводне кровове. Кров је покривен ТР лимом. Фасада је од бојених дурисол плоча до висине од 2,5 м, а остатак је велика стаклена површина. Зидови су од дурисол плоча. Подови су од дрвене коцке, постављене преко бетонске подлоге са слојем песка. Плафони су без посебне обраде. Прозори и врата су од бојене браварије, застакљени равним стаклом. 
На три стране су постављена велика врата за теретни саобраћај димензија 5,0 x 4,0 м.


Резервни делови, материјал и готови производи нису предмет закупа. Закупац ће бити у обавези да прими и сачува и имовину која није предмет закупа и да исту преда закуподавцу истеком уговора о закупу у свему према пописним листама са стањем на дан отварања стечајног поступка.

Време трајања закупа: Закуп се уговара на период од 6 месеци, са могућношћу продужења, а најдуже до уновчења имовине стечајног дужника. Изузетно, у случају да предмет уговора о закупу буде предмет захтева бивших власника за враћање одузете имовине пред надлежним органом, уговор о закупу престаје моментом извршности одлуке надлежног органа којим се имовина која је предмет закупа враћа бившим власницима.

Обавезе закупца: Осим плаћања закупнине, закупац је у обавези да плаћа и трошкове текућег одржавања преузете имовине, утрошак електричне енергије, воде, телефона, односно свих комуналних услуга, трошкове физичког обезбеђења имовине, трошкове обезбеђења противпожарне заштите и осигурања имовине, трошкове коришћења грађевинског земљишта и пореске обавезе по решењима надлежних пореских органа, које се односе на предмет закупа у време трајања закупа. Закупац је у обавези да, ради обезбеђења плаћања уговореног износа закупнине, уплати депозит у висини једномесечне закупнине, који ће закупцу бити враћен по престанку закупа и потписивању записника о примопредаји, под условом да је закупац, на дан престанка уговора о закупу, исплатио уговорену закупнину и све трошкове текућег одржавања преузете имовине и све обавезе по основу утрошка електричне енергије, воде, телефона, односно свих комуналних услуга, трошкове физичког обезбеђења имовине, трошкове обезбеђења противпожарне заштите и осигурања имовине, трошкове коришћења грађевинског земљишта и пореске обавезе по решењима надлежних пореских органа, које се односе на предмет закупа у време трајања закупа. 
Закупац при коришћењу предмета закупа мора да поштује и да се придржава свих прописа и норматива везано за делатност којом се бави.
Закупац је у обавези да по истеку уговора о закупу записнички преда целокупну имовину из предмета закупа, као имовину која није предмет закупа (резервни делови, материјал и готови производи) према пописној листи са стањем на дан закључења уговора о закупу.

Одговорност закупца: Закупац је одговоран за сву штету, која настане као последица обављања делатности закупца, на имовини стечајног дужника или опреми у њему из предмета закупа. Адаптације на предмету закупа не могу се вршити без претходне сагласности закуподавца. Закупац нема право да од закуподавца потражује било какву накнаду по основу евентуалних улагања у адаптације предмета закупа нити му по том основу припада било какво право на предмету закупа.

Услови: Право на учествовање у поступку по огласу за издавање у закуп имају искључиво правна лица и предузетници који уплате депозит у износу од:
- 200.000,00 динара за предмет закупа, на рачун стечајног дужника бр. 205-0000000203651-41 код „Комерцијалне банка“ АД, Београд. Понуђачима са којима се не закључи уговор о закупу депозит ће бити враћен у року од 8 (осам)  дана од дана отварања понуда.

Предметна имовина стечајног дужника се издаје у закуп, у виђеном стању, без права на накнадне рекламације. У току трајања огласа заинтересованим лицима ће бити омогућено да разгледају предмет закупа уз претходну најаву поверенику стечајног управника.

Минимална једномесечна закупнина је 430.000,00 динара на коју закупац плаћа ПДВ и све остале режијске трошкове. 

Понуда, да би била уредна и потпуна, треба да садржи следеће:
· све податке о подносиоцу понуде: пун назив, адреса, телефон, бр. текућег рачуна, делатност, матични број, ПИБ;
· изјаву о губитку права на повраћај депозита у случају да изабрани понуђач не потпише уговор о закупу у року од 3 дана од дана доставе обавештења о избору најповољнијег понуђача;
· месечну цену закупа пословног простора;
· изјаву да ће закупац  плаћати све трошкове текућег одржавања преузете имовине, све обавезе по основу утрошка електричне енергије, воде, телефона, односно свих комуналних услуга, трошкове физичког обезбеђења имовине, осигурања имовине, трошкове коришћења грађевинског земљишта и пореске обавезе по решењима надлежних пореских органа, које се односе на предмет закупа у време трајања закупа;
· доказ о уплати депозита,
· доказ о солвентности и бонитету,
· потврду о измиреним пореским обавезама према пореској управи и локалној пореској администрацији; 

Понуда мора да буде јасна, недвосмислена, читко исписана и оверена печатом и потписом овлашћеног лица. Понуда са варијантама није дозвољена. Понуда се доставља на српском језику.

Затворене понуде, са назнаком ''Понуда за закуп – не отварати'' на коверти, називом стечајног дужника достављају се на адресу стечајног управника: Агенција за лиценцирање стечајних управника, Центар за стечај, Београд, Теразије 23, III спрат, канцеларија 314,  најкасније до 29.02.2016. године до 12.00 часова.

У разматрање ће се узети само понуде које су потпуне и које пристигну на назначену адресу до назначеног времена. Понуда се неће узети у разматрање ако не садржи јасно одређен износ на који понуда гласи, ако се позива на другу понуду, или се позива на услове који нису предвиђени огласом.

Јавно отварање понуда одржаће се дана 29.02.2016. године у 12:15 часова, (15 минута по истеку времена за прикупљање понуда) на адреси: Агенција за лиценцирање стечајних управника, Центар за стечај, Београд, Теразије 23, III спрат, у присуству комисије за отварање понуда и представника свих понуђача. Ако отварању понуда присуствује понуђач лично потребно је да пружи на увид доказ о идентитету (важећа лична карта или пасош). У случају да понуђача заступа овлашћено лице, потребно је оригинал пуномоћје за заступање на јавном отварању писаних понуда.

Закуподавац задржава право да поништи позив за издавање у закуп и не прихвати ни једну понуду. Одлуку о избору најбољег понуђача, на основу анализе достављених понуда и листе свих достављених понуда, коју сачињава стечајни управник, доноси стечајни управник, уз обавештавање стечајног судије и сагласност одбора поверилаца, у складу са одредбама чл. 28. Закона о стечају ( „Сл. Гласник РС“, бр. 104/09 и 83/2014) о којем избору ће сваки понуђач бити обавештен.

Након доставе обавештења о избору понуђача, закључиће се уговор о закупу у року од 3 дана. Закупац ће приликом закључења Уговора о закупу предати 4 бланко менице са меничним овлашћењем као обезбеђењем за исплату закупнине и уплатити најмање један депозит у износу једномесечне закупнине и припадајућих трошкова (струја, вода, телефон, смеће, гас према обрачунатој месечној потрошњи, трошкови обезбеђења, трошкови обезбеђења противпожарне заштите и осигурања имовине, износ коришћења градског грађевинског земљишта и процентуално одређени износ од укупног износа по основу пореза на имовину који се има платити надлежном пореском органу) који ће му бити враћен по истеку закупа.

Порези и трошкови који проистекну у вези закључења уговора о закупу у целини падају на терет закупца.

У случају одустанка од поступка избора најбољег понуђача, стечајни дужник неће бити одговоран, ни на који начин, за стварну штету, изгубљену добит, или било какву другу штету коју понуђач може услед тога претрпети, упркос томе што је стечајни дужник био упозорен на могућност настанка штете.

Имовина која ће бити предмет закупа може се разгледати сваког радног дана од 09.00 часова до 14.00 часова по договору са повереником стечајног управника.

Све информације у вези са огласом, могу се добити од повереника стечајног управника Мирка Боровчанина на телефон 011/277-3023, локал 110, контакт особа је Зоран Бојковић.

